Kakawin Arjunawiwāha/Pupuh 15
Pupuh 15 - Kusumawilasita 

1. 
a. ndah tinamuy ta sang nṛpatiputra ri wĕkas ing anindya ṣaḍrasa
b. tunggal ikang turung ratiwilāsa hinilanira tan wawang labuh 
c. prārthana yan huwus pĕjah ikang asura sira mamuktya sanggama
d. ring tadanantara krama haturnira mamuhun i jĕng Surādhipa

2. 
a. ramya parĕng manambah angĕnoh sawawa kadi huwus samāgama
b. oṃ bapa śāswatâta kita karwa sulabha mĕnangêng prayojñana
c. ling Suranātha mangkat angadĕg sang adulura huwus ḍatang ri heng
d. tan pangucap tuhun mata nirâtha juga marahakĕn manahnira

3. 
a. sampun adan sirâpaduluran turida pisalin ing Manobhawa
b. ardha kamerangĕn tékap i lampahira hana dudūnikang ulah
c. deni pakon Surādhipa lawan kadi sumariya mangkanā hĕlĕm
d. hetunirāhĕnĕng pinaguñĕp-guñĕpakĕn ikang apsarâpsarī

4.
a. ambaramārga lālana tuhun hatinira paḍa kabwatan raras
b. mogha mahirya-hiryan anahā-ng rumuhuna sakarĕng parĕng mulat
c. sang nṛpaputra mojar ibu toh rumuhuna juga haywa tâkĕmul
d. Ndak pahwas larisni panĕpinta rinacana ri pinggiring tapih

5.
a. yan ruhuna nghulun rari katon kita bari lagi kapwa tolihĕn
b. yan parĕngā lumakwa kadi wehĕn aparĕka mĕne-n panuntuna
c. ramyanikang haneng wuri manambyakĕna kahulunan palar wruha
d. nyan suruhan mahywa gĕlunganta mangayati lukarnya meh tiba

6.
a. epu juga-n tumona mukhaning puru-puru cala yan tininghalan
b. yan hana doṣaning marĕngu rakwa yan ahalana raśmining guyu
c. yan ri dalĕm ri heng wĕngi manganti pĕtĕng unang ing anggĕgĕ smara
d. tan dadi tan tikĕl juga halista kadi marahakĕn pĕh ing hati

7.
a. mangkana lingnira ndan api tan wruh ika sang ing arĕp salah sahur
b. rakryan adoh ulih nṛpatiputra lumaku huningan tikang hawan
c. riñcinikang surālaya matingkah angulilingi Meruparwata
d. Bharatawarṣamaṇḍala kidul ndi kunang arah-arah ring Astina

8.
a. tan rumaras kari twasing anon ayap i sabhanikāng anglare
b. kungnira sang patang siki kakâri kalima sira sang patibrata
c. aywa hinopakĕn tangisikā sang abuhaya dudū sakêng sira
d. lingnya sang Arjunânahurakĕn śapatha juga sirângdĕlĕng mata

9.
a. mangkana denira marĕkakĕn kira-kira tucapa-ng katungkulan
b. lwah ri lurahnikang Tuhinaparwata mangapa kasor sakêng tasik
c. ring mapasir mapaṇḍan akarang liman asĕmu lĕyĕp tininghalan
d. ring mamanuk manambay angadoh wruh anawanakĕn ambĕking mulat

10.
a. pinggir ikâradin kadi lilit pata-patahanikang hĕnîriya
b. ramya śaneh-śaneh mawatu hantiga winasĕhan ing pasang-surud
c. andul aśoka bāṇa sakasālas aparigi hanâpuḍe-puḍe
d. wwadnya kadînukir hana kadînanamakĕn angasut śilātala

11.
a. śūnya tanora mānuṣa tĕkêrika yatan adhikārapaṇḍita
b. nghing wwang anganti ring watu sumong wwang ika nipuṇa manghuwus-huwus
c. brāhmaṇa tīrthagocara pilih sang ataki-taki niṣparigraha
d. sarwasukhâkĕmul hariṇacarma madulur anusup lawan kidang

12.
a. konang-unang katon liman alasnya tuhagana masūryasewana
b. wwe sumirat sakêng tulalayanya masidĕkung ulahnya yan makĕm
c. mwang hana satwa kasturi sĕḍĕng mangiḍĕmi sĕkaring gaḍung mure
d. tinghalikâpĕḍe humarĕp ing dinakara kadi manghiḍĕp smṛti

13.
a. nyāsa kadî pangipyan aparan ta kunang ika hanādi kālasan
b. caṇḍi śilânana-ng cawiri piṇḍa manangisa mahĕmbi-hĕmbihan
c. kalyan aśoka rambay anisih pariginika rinuntuh ing gaḍung
d. nyū gaḍing anglangut paḍa matĕb tumirisakĕn anaknya yan ruru

14.
a. tan hana ta pwa karwa lĕpihan mahas-ahas irikang nadītaṭa
b. mrak juga mukti ramyani rĕmĕngnya wahu tĕka mangambwakĕn hudan
c. wruh tumiling maninghali kilat lumari kadi cariknikang langit
d. tan huningan sinaṇḍing i rabinya mangamĕr anisik sakêng wuri

Arjunawiwāha
Kakawin Arjunawiwāha